***Мақала***

***Ағылшын тілін үйрету – заман талабы!***

 *Еліміздің білім беру саласындағы жаңашылдықтар әлемдік білім берудің ең үздік деген үлгілері мен тәжірибелерінен сұрыпталып алынып, ұлттық таным-түсінік аясына негізделе, бір-бірімен үйлестіріле, кіріктіріле нақты тәжірибеге енгізілуде. Әлемдік өркениет көшіне ілесудің «көпірі» - тіл үйрену. Соның ішінде халықаралық тілдер қатарындағы ағылшын тілін меңгерген адамның таным көкжиегі мен қарым-қатынас ауқымы кеңейіп, жаңа инттеллектуалдық сатыға көтерілетіні анық. Жалпы жаһандық өркениет аренасына еркін араласуда қарым-қатынас пен ақпарат, білім-тәжірибе алмасу құралы ретіндегі ағылшын тілінің қызметі орасан зор. Мектептің жаратылыстану-математикалық бағыттағы негізгі пәндеріне (химия, биология, физика, информатика) ағылшын тілін енгізу – тілді тек қарапайым қатынас құралы ретінде ғана емес, жан-жақты да терең пәндік-ғылыми дәрежеде меңгертуге негізделіп отыр. Бұл - «үш тілділік» тұғырнамасы шеңберінде жүзеге асырылып жатқан игі іс. Оқушының әр пән бойынша алдағы өміріне қажетті ақпарат пен дағдыны игеруі және пәндік ұғым-түсініктерді ағылшын тілінде меңгеруі үшін, ең алдымен, пән мұғалімі ағылшын тілін жетік меңгеруі шарт. Осыған орай облыс орталықтарында жоғарыда аталған пәндердің мұғалімдеріне ағылшын тілін үйрету мақсатында үш айлық курстар ұйымдастырылып өткізілуде.*

 *Ағымдағы жылдың қыркүйек-қараша айлары аралығында Көкшетау қаласында Назарбаев университетінің ұйымдастыруымен өткізілген ағылшын тілін үйрету курсынан өттім. Аталмыш курстың басталғандығы туралы алғаш естігенде бойымызда бір қорқыныш сезімі болғанын несіне жасырамыз. Бұрын мектепте, кейін жоғары оқу орнында да шет тілі ретінде неміс тілін оқыған біздер үшін аз уақыт ішінде ағылшын тілін игеру, өзіміз үйреніп қана қоймай, пәнімізге енгізу дегеніміз кез-келген мұғалімді ойлантарлық мәселе екендігіне көпшілік келісер. Алайда барған беттен-ақ курс әдіскерлері мен тренерлердің ұйымдастырушылық, тіл үйретудегі әдіс-тәсілдерді ұтымды қолдану шеберліктерінің, талапшылдықтарының арқасында санадағы күдік-күмән сейіліп, үш айда айтарлықтай нәтижеге қол жеткіздік. Осы орайда курс әдіскері Касенова Айгерім мен жеке тренеріміз Гладышев Русланға қатысушылар атынан ерекше алғыс білдіргім келеді. Тамшының тасты тесетініндей, ағылшын тіліндегі алғашқы қарапайым қарым-қатынас сөздерінен бастап, күрделі ұғым-түсініктерді үйренуде тренердің қолданған жүйелілігі мен бірізділік тәсілінің көмегімен тілдік білім-білігіміз арта түсті. Осы үш ай ішінде ағылшынша сөздерді жаттап, сол сөздерден сөйлемдер құрастырып, оқып, жазып, аудару арқылы көптеген дағдыларды меңгердік. Ағылшын тілінің өзіндік ерекшеліктеріне үңіле отырып, лексика-грамматикалық құрылымымен, ішкі заңдылықтарымен таныстық. Курсқа алғаш қатыса бастаған сәт пен соңғы кезеңіндегі ағылшын тілін білу дәрежеміздің айырмашылығы жер мен көктей. Курстан педагогтік- тілдік қоржынымызға мол «қазына» алып қайттық десем артық айтқандық болмас.*

 *Курстан санама түйгенім: адам баласы үшін бір жақсыны, жаңаны игеру ешқашан кештік етпейді. Алайда сол кісінің бойында үйрену мен білуге деген аса үлкен құштарлық пен талпыныс болуы керек. Ұстаздық атты ұлағатты жолда жүрген әр педагог білімі мен білігін арттыру үшін бойындағы бар қажыр-қайратын аямай еңбектенсе алынбас биіктің болмайтынына сенемін!*

***Рамазанова Самал Төлешқызы***

 *Ақмола облысы*

 *Еңбекшілдер ауданы*

 *Мамай орта мектебінің*

 *химия-биология пәндерінің мұғалімі*